ประกันพร้อมจ่าย‘ก่อการร้าย’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ไม่กระทบฐานะเงินกองทุน
ช่วยลูกค้าต้องไม่เดือดร้อน
โพสต์ทูเดย์ — ประกันภัยเผยจ่ายเคลมสินไหมภัยก่อการร้ายฉลุย ไม่กระทบฐานะ พร้อมยินดีช่วยลูกค้ารายย่อยไร้ประกัน 
นายสุจินต์ หวั่งหลี ประธานกรรมการ บริษัท นวกิจประกันภัย เปิดเผยว่า ทางภาคเอกชนยินดีที่จะให้ความช่วยเหลือร้านค้าที่ไม่ได้ทำประกันภัยก่อการร้ายตามกำลังฐานะการเงินแต่ละบริษัท โดยมีเงื่อนไขการช่วยเหลือครั้งนี้จะไม่กระทบฐานะการเงินของบริษัท เพราะต้องดูแลผู้เอาประกันภัยรายอื่นๆ ด้วย
“ความเสียหายทางทรัพย์สินในครั้งนี้ไม่น้อยไปกว่าเหตุการณ์สึนามิ แต่การจ่ายสินไหมทดแทนจะไม่ส่งผลกระทบต่อฐานะการเงินของบริษัทประกันภัย เพราะส่วนใหญ่ทำประกันภัยต่อต่างประเทศ และทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ก็ดูแลอยู่ว่าห้ามไม่ให้รับความเสี่ยงภัยแต่ละรายเกิน 10% ของเงินกองทุน” นายสุจินต์ กล่าว
นายสุจินต์ กล่าวว่า การให้ความช่วยเหลือยังขึ้นอยู่กับการเจรจากับบริษัทประกันภัยต่างประเทศด้วยว่า จะสามารถเรียกร้องค่าสินไหมทดแทนได้หรือไม่ เนื่องจากต่างประเทศตีความเป็นภัยก่อการร้าย เพราะรัฐบาลมีการประกาศชัดเจนมาตลอดว่าเกิดจากการกระทำของผู้ก่อการร้าย ซึ่งกรณีนี้หากไม่ได้ซื้อกรมธรรม์ไว้ไม่คุ้มครองแน่นอน
นายชวนชัย เชี่ยวสมุทร รองผู้อำนวยการใหญ่ บริษัท ไทยรับประกันภัยต่อ กล่าวว่า ถึงแม้ว่าจะเกิดเหตุการณ์วางเพลิงในสถานที่ต่างๆ รวมกันเกือบ 40 ครั้งก็ตาม แต่ทางด้านประกันภัยแล้วถือและนับรวมกันเป็น 1 เหตุการณ์เท่านั้น ทำให้ความเสียหายสุทธิจากมหันตภัยครั้งนี้ที่จะมีผลกระทบต่อบริษัท จะจำกัดอยู่ในวงเงินสูงสุดไม่เกิน 90 ล้านบาท หรือเทียบเท่ากับประมาณ 2.5% ของอัตราส่วนรวมเท่านั้น ซึ่งผลการรับประกันภัยที่ผ่านมาของปีนี้อยู่ในเกณฑ์ที่ดี โดยคาดว่าตัวเลขอัตราส่วนรวม เมื่อรวมผลกระทบดังกล่าวเข้าด้วยแล้วจะไม่เกินอัตราส่วนรวมในปีปกติ 
นายปกิต เอี่ยมโอภาส ประธานเจ้าหน้าที่บริหาร และกรรมการผู้จัดการใหญ่ บริษัท อลิอันซ์ ซี.พี.ประกันภัย กล่าวว่า ขณะนี้เจ้าหน้าที่ของบริษัทได้เข้าไปสำรวจภัยและประเมินความเสียหายที่เกิดขึ้นกับร้านเซเว่นอีเลฟเว่นแต่ละแห่งที่ได้รับผลกระทบจากการชุมนุมแล้ว แต่ยังไม่สามารถระบุได้ว่ากรมธรรม์จะมีความคุ้มครองถึงภัยจลาจลหรือภัยก่อการร้ายหรือไม่ 
ทั้งนี้ หากกรมธรรม์ได้คุ้มครองถึงภัยจลาจลหรือภัยก่อการร้าย และบริษัทได้ตรวจสอบแล้วว่าเกิดความเสียหายตามเงื่อนไขที่กรมธรรม์คุ้มครองจริง บริษัทก็พร้อมที่จะจ่ายค่าสินไหมทันทีแต่หากความเสียหายที่เกิดขึ้น ไม่เป็นไปตามที่เงื่อนไขกรมธรรม์ระบุ บริษัทก็ต้องชี้แจงเหตุผลให้ผู้เอาประกันเข้าใจ